KIRJALLINEN KYSYMYS E-0752/02 esittäjä(t): Caroline Lucas (Verts/ALE) komissiolle. Yhdistyneen Kuningaskunnan Private Finance Initiative (PFI) -ohjelmat.



Virallinen lehti nro 309 E , 12/12/2002 s. 0043 - 0043



KIRJALLINEN KYSYMYS E-0752/02 esittäjä(t): Caroline Lucas (Verts/ALE) komissiolle (14. maaliskuuta 2002) Aihe: Yhdistyneen Kuningaskunnan Private Finance Initiative (PFI) -ohjelmat Onko komissio tietoinen Yhdistyneen Kuningaskunnassa käytössä olevista Private Finance Initiative -ohjelmista (julkisten hankkeiden rahoittamiseksi yksityisin investoinnein) ja katsooko se, että ne ovat julkisia hankintoja koskevan nykyisen lainsäädännön mukaiset? Katsooko komissio myös, että kyseinen käytäntö on yhdenmukainen julkisia tavara- ja palveluhankintoja sekä julkisia rakennusurakoita koskevien sopimusten tekomenettelyjen yhteensovittamisesta annetun komission uuden direktiiviehdotuksen (KOM(2000) 275 lopullinen(1)) ja erityisesti sen 1 artiklan 7 kohdan ja 32 artiklan kanssa? Mitä seurauksia komissio arvioisi koituvan siitä, jos direktiiviä muutettaisiin Euroopan parlamentin hyväksymien tarkistusten ja erityisesti tarkistuksen 24 mukaisesti? (1) EYVL C 29 E, 30.1.2001, s. 11. Frederik Bolkesteinin komission puolesta antama vastaus (19. huhtikuuta 2002) Yhdistyneen kuningaskunnan Private Finance Initiative (PFI) -ohjelmat kattavat useita erilaisia järjestelyjä, joissa julkinen sektori tekee palveluhankintasopimuksia käyttäen yksityisen sektorin hallintopalveluja ja yksityistä rahoitusta. Kunkin PFI-toimen tarkka oikeudellinen ja taloudellinen sisältö ratkaisee, missä määrin se kuuluu julkisia hankintoja koskevan lainsäädännön alaan. Tämän mukaisesti tietty PFI-toimi voi esimerkiksi muodostaa julkisen hankintasopimuksen, joka kuuluu julkisia hankintoja koskevien yhteisön direktiivien soveltamisalaan, urakkasopimuksen, joka kuuluu julkisia rakennusurakoita koskevien sopimusten tekomenettelyjen yhteensovittamisesta 14 päivänä kesäkuuta 1993 annetun neuvoston direktiivin 93/37/ETY(1) vähimmäissäädösten alaan, tai palveluhankintasopimuksen, joka ei kuulu julkisia palveluhankintoja koskevien sopimusten tekomenettelyjen yhteensovittamisesta 18 päivänä kesäkuuta 1992 annetun neuvoston direktiivin 92/50/ETY(2) alaan, vaan yhteisön oikeuden yleisten säännösten soveltamisalaan. Komissio tarvitsisi siten yksityiskohtaiset tiedot kustakin yksittäisestä toimesta voidakseen arvioida, onko se yhdenmukainen nykyisen tai ehdotetun lainsäädännön kanssa. Toukokuun 10. päivänä 2000 annetussa ehdotuksessaan julkisia tavara- ja palveluhankintoja sekä julkisia rakennusurakoita koskevien sopimusten tekomenettelyjen yhteensovittamisesta komissio esitti uutena hankintamuotona kilpailevaa neuvottelumenettelyä, jonka tarkoituksena on lisätä joustavuutta erityisten monimutkaisten sopimusten myöntämiseen. Komissio katsoo, että kilpaileva neuvottelumenettely voi olla sopiva järjestely muun muassa monimutkaisten PFI-sopimusten tekemisessä. Edellä mainitun ehdotuksen 1 artiklan 7 kohdan ja 32 artiklan osalta komissiolla ei ole tietoa yleisistä käytänteistä, jotka koskevat puitesopimusten käyttöä PFI-sopimuksissa. Parlamentin tarkistuksen 24 osalta komissio on jo todennut parlamentille, että se on valmis hyväksymään tämän tarkistuksen periaatteessa, jos sitä muutetaan sen selventämiseksi, että useat hankintaviranomaiset voivat osallistua samaan puitesopimukseen samanaikaisesti. (1) EYVL L 199, 9.8.1993. (2) EYVL L 209, 24.7.1992.